Die Groot Vyf | Afrikaans in Europa
Universität Wien>Philologisch-Kulturwissenschaftliche Fakultät>Afrikaans in Europa
Home › Suid-Afrika › Fotobeeld › Die Groot Vyf
Suid-Afrika is bekend vir die groot verskeidenheid diere wat in die verskillende wildreservate aangetref word. Hiervan is die sg. 'Groot Vyf' miskien die bekendste en word beskou as van die gevaarlikste diere in Afrika.
Leeus is die enigste van die sowat 38 katagtige spesies wat daarvan hou om in troppe te lewe. Op die eerste foto is ´n indrukwekkende leeumannetjie in die Kgalagadi Grenspark, ´n foto geneem deur Nigel Dennis (1998). Hy kan tot 250 kg weeg en is die hoof van 'n harem: ´n klomp wyfies en kleintjies.
Die koning van die oerwoud.
Die drie leeuwyfies op die volgende foto is deur Anette Kellerman iewers by 'n watergat in die Noordkaap gefotografeer. Tydens paartyd kan daar tot 30 keer per dag gepaar word. Die wyfie sonder haar af van die trop as sy geboorte gee. Wanneer die kleintjies kan loop, gaan sy terug na die trop. Tydens jagsessies kan 'n wyfie tot 60 km hardloop.
Drie leeuwyfies by 'n drinkgat.
Leeus brul geweldig hard (ná sononder, ná 'n vangs en as hulle klaar geëet het). Hulle het ook 8 verskillende bromgeluide en verskeie tjirp-, tjank- en spingeluide.
Die olifant (Loxodonta africana)
Twee volwasse bulle groet mekaar in die Sabi Sabi Wildtuin in Mpumalanga
(Foto deur Nigel Dennis, 1998. Kopiereg: SAT)
Die Afrika-olifant kom suid van die Sahara voor en is deesdae tot sekere tropiese woude, savannas, woestyne en riviervalleie beperk. Hulle eet tot 200 kg voer en drink 190 liter water per dag. Hulle is in konstante gevaar omdat wilddiewe agter hulle enorme ivoortande (oogtande wat deur die vel groei) aan is.